**A telefonkészülék használatának rendje és feltételei**

1. Az elítélt a szabadságvesztés végrehajtási fokozataira és rezsimjeire vonatkozó rendelkezések szerinti gyakoriságban és időtartamban telefonhívást kezdeményezhet. A progresszív rezsimszabályokban meghatározott időtartamba nem számít bele

*a)* a Bv. tv. 3. § 9. pontjában felsorolt szervezetekkel és személyekkel folytatott beszélgetés,

*b)* a bv. intézet által méltányolható esetben engedélyezett telefonon történő ügyintézés időtartama.

2. **Az elítélt kizárólag a bv. által biztosított mobiltelefont, vagy letéti számlája terhére az ún. *„Helyettesítő készüléket”* használhatja.**

**A telefonbeszélgetés az intézet rendje, a fogva tartás biztonsága érdekében ellenőrizhető, indokolt esetben megszakítható.**

A fogvatartottakat bv. intézetbe történő befogadásuk alkalmával bv. által biztosított mobiltelefonnal látja el a befogadó bv. intézet, abban az esetben, ha **egy összegben, vagy 6 havi részletben a telefon óvadék összegét befizeti, és erről írásban nyilatkozik. Az óvadék összege 35.000.- Ft.** Amennyiben a fogvatartott 6 havi részletben az óvadék összegét nem egyenlíti ki, a telefon visszavételre kerül, és az addig befizetett összeg – amennyiben a visszaadott telefonkészülék sérülésmentes, és működőképes – a letéti számláján jóváírásra kerül.

A telefon töltésére a bv. intézet által biztosított töltő szolgál. A fogvatartott a **mobilkészülékért és töltőért fegyelmi és kártérítési felelősséggel tartozik**. A készülék vagy ahhoz tartozó töltő megrongálódik, annak javításának költsége az óvadék összegéből levonásra kerül.

**A telefont a fogvatartott kiétkezés alkalmával és a hozzátartozója töltheti fel**. Amennyiben a fogvatartott írásban úgy nyilatkozik, hogy a mobilkészüléket nem kéri, nyilatkozata alapján nem kerül részére átadásra a készülék. Amennyiben a bv. által biztosított mobiltelefon bármilyen okból megrongálódik, vagy javításra szorul, a reinetgrációs tiszttől kérheti a HT (helyettesítő telefon) biztosítását, amennyiben letéti pénzzel rendelkezik.

A fogvatartott szabadulása esetén a készülék bevizsgálását követően, amennyiben az sérülésmentes és működőképes, a fogvatartott az óvadék összegét, vagy az esetleges korábbi javítások költségével csökkentett összeget visszakapja, az jóváírásra kerül a letéti számláján.